Návrh

OPATRENIE

Národnej banky Slovenska 
z ... 2009,
ktorým sa ustanovuje štruktúra bankového spojenia, štruktúra medzinárodného bankového čísla účtu a podrobnosti o vydávaní prevodníka identifikačných kódov

	Národná banka Slovenska podľa § 96 ods. 1 písm. g) zákona č. ... /2009 Z. z. o platobných službách  a zmene a doplnení niektorých zákonov (ďalej len „zákon“) ustanovuje:

§ 1

(1) Číslo účtu, ktoré tvorí súčasť bankového spojenia (ďalej len „tuzemské bankové spojenie“), obsahuje najviac 16 číslic, rozčlenených na 
a) prvú časť obsahujúcu najviac šesť číslic (ďalej len „predčíslie účtu“) a
b) druhú časť obsahujúcu najviac desať číslic (ďalej len „základné číslo účtu“).

	(2) Predčíslie účtu a základné číslo účtu obsahujú kontrolnú číslicu zistenú podľa osobitného kontrolného systému Národnej banky Slovenska.

(3) Identifikačný kód, ktorý tvorí súčasť tuzemského bankového spojenia, obsahuje najviac sedem znakov. Identifikačný kód môže byť numerický alebo alfabetický.

§ 2

(1) Prevodník identifikačných kódov pridelených Národnou bankou Slovenska podľa § 98 ods. 5 zákona sa aktualizuje v súlade so zmenami súvisiacimi s poskytovateľmi platobných služieb a prevádzkovateľmi platobných systémov.

(2) Po každej aktualizácii sa prevodník identifikačných kódov bezodkladne zasiela tým poskytovateľom platobných služieb a prevádzkovateľom platobných systémov, ktorým Národná banka Slovenska pridelila identifikačný kód podľa § 98 ods. 5 zákona, a to v listinnej forme alebo v elektronickej forme.

§ 3 

(1) Medzinárodné bankové číslo účtu IBAN) pre účty zriadené na území Slovenskej republiky obsahuje 24 znakov rozčlenených na 
a) prvú časť obsahujúcu dva alfabetické znaky, ktoré tvoria kód krajiny,)
b) druhú časť obsahujúcu dve kontrolné číslice zistené podľa osobitného kontrolného systému,)
c) tretiu časť obsahujúcu identifikačný kód zložený zo štyroch číslic, predčíslia účtu a základného čísla účtu.

	(2) Predčíslie účtu  sa dopĺňa nulami na prvých miestach zľava na šesť číslic. Základné číslo účtu sa dopĺňa nulami na prvých miestach zľava na desať číslic.

	(3) V elektronickej forme sa IBAN skladá z 24 znakov bez medzier.

	(4) V písomnej forme sa IBAN skladá z 24 znakov rozdelených do skupín po štyri znaky oddelených medzerou.

§ 4

	Toto opatrenie nadobúda účinnosť 1. decembra 2009.

									Ivan ŠRAMKO
									     guvernér

Vydávajúci útvar: odbor platobného styku
Vypracoval:	Ing. Elena Biskupičová, tel. č.: 02/5787 2351
		Ing. Ján Lukáč, tel. č.: 02/5787 2353